Miljoene bestee om FB-baas veilig te houMark Zuckerberg, medestigter en uitvoerende hoof van Facebook. (Foto: Xinhua/Li Xin) Mark Zuckerberg, die uitvoerende hoof van Facebook, verdien dalk ŉ skrale salaris van net $1 per jaar, maar sy persoonlike beskerming het die sosialemediareus verlede jaar ŉ paar miljoen dollar uit die sak gejaag. Forbes berig Facebook het verlede jaar $22,6 miljoen (sowat R315 miljoen) bestee aan sekuriteit vir Zuckerberg, meer as dubbel soveel as in 2017. Dit kom neer op ongeveer R860 000 per dag om die miljardêr-sakeman veilig te hou. Facebook het dié koste toegeskryf aan “spesifieke bedreigings van Zuckerberg se veiligheid”. Fox News berig Zuckerberg se sekuriteitsmaatreëls word elke jaar hersien om te verseker hy is in geen gevaar nie. Facebook sê egter die bedreiging van Zuckerberg se veiligheid word elke jaar meer. “Sedert die instelling van sy algehele veiligheidsprogram het elke assessering spesifieke dreigemente teenoor mnr. Zuckerberg aan die lig gebring weens die hoëprofiel-aard van ons stigter,” het Facebook gesê. Zuckerberg ontvang ŉ amptelike salaris van $1 per jaar en het in 2018 ook geen bonusse of aandeelgeld ontvang nie. Facebook betaal egter vir sy en sy gesin se persoonlike sekuriteit by hul huis, asook wanneer hy reis. Volgens CNN was ongeveer $2,6 miljoen van Zuckerberg se vergoeding in 2018 vir reise per private vliegtuie, wat die maatskappy sê deel vorm van sy veiligheidsprogram. Sommige meen Zuckerberg se sekuriteit is die duurste van alle uitvoerende hoofde ter wêreld. Financial Times berig Jeff Bezos, stigter en uitvoerende hoof van Amazon, het in 2018 $1,6 miljoen ontvang om sy sekuriteit te dek. Dara Khosrowshahi, uitvoerende hoof van Uber, het net meer as $42 miljoen ontvang vir sekuriteitsdoeleindes. Zuckerberg (34) is een van die wêreld se rykste mense en is volgens Bloomberg se miljardêrindeks net meer as $70 miljard sterk. Hy is getroud met die pediater Priscilla Chan en het twee kinders.